Il-Prim Ministru ġdid ta' Iżrael, Naftali Bennett, qal li l-komunità internazzjonali għandha 'tiftaħ għajnejha' għat-theddida akbar mill-Iran wara li l-pajjiż eleġġa lil Ebrahim Raisi, konservattiv u 'Iżlamiku fanatiku', bħala President ġdid minflok il-moderat Hassan Rouhani. Bennett sostna li 'ir-reġim brutali f'Tehran' qed jaħseb dejjem fil-produzzjoni tal-armamenti nukleari u li d-dinja għandha tkun dejjem konxja minn dan il-periklu, minkejja li l-Iran ilu jiċħad li għandu l-ambizzjonijiet aggressivi. Ebrahim Raisi, fi tmiem il-ġimgħa, kien iddikjarat rebbieħ tal-elezzjoni Presidenzjali tal-Iran u 'il quddiem mistenni jintroduċi stil ta' amministrazzjoni aktar riġida u inflessibbli li ma tippermettix għal riforma. Raisi, sa ftit ilu, kien l-Imħallef ewlieni tal-Iran u ilu magħruf għall-fehmiet u opinjonijiet ultra-konservattivi tiegħu….Opinjonijiet li jirriflettu l-ħsieb politiku tal-Ayatollah Ali Khamenei, li hu l-Mexxej Suprem tal-pajjiż fundamentalista. Intant, Raisi qed iwiegħed biex 'isaħħaħ il-fiduċja pubblika fil-Gvern' u li jkun 'Mexxej denju għall-pajjiż kollu'. Fl-ewwel stqarrija tiegħu wara r-rebħa, il-President Iranjan ġdid tenna li se jinsisti għal 'Gvern rivoluzzjonarju li jaħdem dejjem fl-interessi tal-poplu u li ma jippermetti l-ebda forma ta' korruzzjoni'. Madankollu l-indikazzjonijiet huma li l- establishmen t Iżlamiku f'Tehran għamel minn kollox biex l-elezzjoni tkun 'imxaqilba' favur Raisi, li se jkun inawgurat uffiċjalment bħala l-President Iranjan f'Awwissu. Ebrahim Raisi, intant, jinsab fil-mira tas-sanzjonijiet imposti mill-Istati Uniti u għandu wkoll konnessjoni mal-esekuzzjonijiet ta' priġunieri politiċi li saru fil-passat, fl-Iran. Min-naħa tiegħu, Naftali Bennett, waqt laqgħa tal-Kabinett Iżraeljan, qal li 'id-dinja qatt ma għandha tippermetti li reġim perikoluż bħal tal-Iran jikseb l-armamenti għall-qerda tal-massa.' Dan meta fl-aħħar ġimgħat reġgħu rrankaw l-ostilitajiet bejn Iżrael u l-Iran li huma avversarji sal-mewt u li s'issa rnexxielhom jevitaw konflitt militari totali fuq il-fronti kollha. Sadanittant, il-programm nukleari tal-Iran jibqa' l-aktar sors ta' tensjoni, b'Iżrael jinsab konvint li l-Istat Iżlamiku 'qed jirranka l-ħidma lejn arma atomika li biha jista' jhedded lir-reġjun kollu'.